B. Osobitná časť

K § 1
Ustanovuje sa predmet úpravy nariadenia vlády.
 
K § 2
 Ustanovujú sa podrobnosti o zverejňovaní zmluvy. Povinná osoba, ktorá zasiela zmluvu na účely jej zverejnenia v registri, zasiela túto zmluvu bezodkladne do registra. Návrhom nariadenia vlády sa špecifikuje spôsob zaslania tejto zmluvy, a to prostredníctvom webového sídla uvedeného priamo v návrhu nariadenia vlády. Túto zmluvu je potrebné zasielať vo formáte  Portable Document Format (.pdf). Dôležitou podmienkou je, aby tento format umožňoval vyhľadávanie slov v texte, a to z dôvodu ľahšej orientácie v texte zmluvy. Je dôležité pripomenúť, že do registra možno zaslať len platnú zmluvu, a teda zmluvu po podpise všetkých zmluvných strán. Z dôvodu ochrany podpisu a odtlačky pečiatky účastníkov zmlúv sa navrhuje, aby zmluva, ktorá sa zasiela do registra, podpis ani odtlačku pečiatky neobsahovala.  Rovnako sa požaduje, aby sa v zmluve neuvádzali jednotlivé dátumy podpisu zmluvy. Dátum platnosti zmluvy vyplýva z údajov, ktoré povinná osoba uvádza na webovom sídle, súčasne so zaslaním zmluvy. Naopak v zmluve, ktorá sa zasiela do registra, musí byť uvedené meno a priezvisko osôb, ktorí zmluvu podpísali. Tieto podmienky sa ustanovujú z dôvodu ochrany podpisu a odtlačky pečiatky pred ich zneužitím, na druhú stranu však musí byť zrejmé, že ide o totožnú zmluvu s originálom, a preto sa vyžaduje uviesť meno a priezvisko osôb, ktoré predmetnú zmluvu podpísali.
Z dôvodu jednoduchej evidencie zmlúv v registri sa ďalej povinnej osobe ustanovuje povinnosť spolu so zaslaním zmluvy, uviesť aj údaje o zmluve. Tieto údaje sa vpisujú do predpripraveného formulára na webovom sídle. Ide o názov zmluvy, číslo zmluvy, ak povinná osoba vedie vlastný číselník zmlúv, identifikáciu účastníkov zmluvy, celkovú hodnota predmetu zmluvy, ak ju možno určiť, vrátane dane z pridanej hodnoty. Celková hodnotu predmetu zmluvy znamená hodnota zmluvy určená dohodou zmluvných strán alebo ak je hodnota zmluvy ustanovená všeobecne záväzným právnym predpisom, uvedie sa odkaz na konkrétne ustanovenie tohto predpisu. Ďalším údajom je dátum, kedy bola zmluva uzavretá, prípadne dátum udelenia súhlasu s uzavretím zmluvy. Povinná osoba ďalej uvedie aj dátum nadobudnutia účinnosti zmluvy, ak je tento dátum neskorší, ako deň nasledujúci po dni zverejnenia zmluvy v registri. V opačnom prípade povinná osoba tento údaj neuvádza a systém automaticky vygeneruje ako dátum účinnosti, deň nasledujúci po dni zverejnenia zmluvy v registri. Posledným požadovaným údajom je uvedenie dátumu skončenia platnosti zmluvy, ak je zmluva uzatvorená na dobu určitú. Ak  je zmluva uzatvorená na dobu neurčitú alebo dobu nemožno určiť, tak opäť povinná osoba tento údaj neuvedie, čo následne systém vhodným spôsobom vyznačí v registri. 
V registri sa zverejňujú aj všeobecné obchodné podmienky, ktoré sú neoddeliteľnou súčasťou zmlúv. Všeobecné obchodné podmienky sú spravidla verejne dostupné, a preto sa z praktických dôvodov ustanovuje, že všeobecné obchodné podmienky možno zaslať nielen vo formáte Portable Document Format (.pdf) s možnoťou vyhľadávania, ale aj vo formáte Portable Document Format (.pdf) - ako scan (bez možnosti vyhľadávania). 
Ustanovenie § 5a ods. 4 zákona umožňuje, aby sa ustanovenia všeobecných obchodných podmienok za predpokladu splnenia kumulatívnych podmienok zákona, zverejňovali v registri odkazom na inú už zverejnenú zmluvu. Ak sú splnené kumulatívne podmienky § 5a ods. 4 zákona na tento postup, povinná osoba uvedie na webovom sidle, spoločne s údajmi podľa § 2 ods. 2 návrhu nariadenia vlády, aj číslo zmluvy, ktorá už nadobudla účinnosť, a teda,  ktorá už v registri je a obsahuje totožné ustanovenia všeobecných obchodných podmienok. 
 
K § 3
            Informácia sa zasiela do registra rovnako ako aj zmluva prostredníctvom webového sídla uvedeného priamo v návrhu nariadenia vlády. Ustanovujú sa náležitosti informácie, ktorá sa zverejňuje namiesto zmluvy uzatvorenej v bežnom obchodnom styku v rozsahu predmetu podnikania alebo činnosti povinnej osoby podľa § 5a ods. 2 zákona zapísanej v obchodnom registri alebo v inej úradnej evidencii a namiesto zmluvy podľa § 5a ods. 5 písm. c), d), i), j), r) a s) zákona.
Náležitosťami informácie sú názov zmluvy, identifikácia účastníkov zmluvy, popis predmetu zmluvy, ktorý sa vyžaduje z praktických dôvodov, keďže nebude priložená zmluva,  celková hodnota predmetu zmluvy, ak ju možno určiť, vrátane dane z pridanej hodnoty (platí rovnaké pravidlo ako v § 2), datum, kedy bola zmluva uzavretá, prípadne dátum udelenia súhlasu s uzavretím zmluvy, dátum nadobudnutia účinnosti zmluvy a dátum skončenia platnosti zmluvy, ak je zmluva uzatvorená na dobu určitú. 
 
K § 4
            Upravuje sa postup, akým povinná osoba podľa nariadenia vlády postupuje v prípade, ak zašle zrejme nesprávny údaj podľa § 2 ods. 2 návrhu nariadenia vlády alebo informáciu do registra. Pôjde o prípady, kedy povinná osoba, ktorá zasiela zmluvu do registra, vpíše nesprávny údaj podľa § 2 ods. 2 návrhu nariadenia vlády alebo o prípad, kedy povinná osoba zašle zrejme nesprávnu informáciu resp. jej časť. Zrejme nesprávny údaj alebo informácia predstavuje tzv. preklep (napr. uvedenie nesprávneho čísla zmluvy, chyba v identifikačnom čísle, či uvedenie nesprávneho titulu). Ak sa tak stane, povinná osoba, ktorá zrejme nesprávny údaj alebo informáciu do registra zaslala, zašle žiadosť o opravu Úrad vlády Slovenskej republiky  elektronickými prostriedkami na elektronickú adresu, ktorá je priamo uvedená v texte návrhu nariadenia vlády  a súčasne zašle aj opravený údaj alebo informáciu. Oprava - zmena v údaji alebo informácii sa vhodným spôsobom vyjadrí priamo v e-maily (napr. pôvodne uvedený titul fyzickej osoby Mgr. sa nahrádza titulom JUDr.).  
Úrad vlády Slovenskej republiky na základe žiadosti nahradí požadovaný údaj alebo informáciu opraveným údajom alebo informáciou a následne vyznačí túto skutočnosť v registri v podobe poznámky alebo iného znaku tak, aby bolo na prvý pohľad zrejmé, že došlo k  zmene v dokumente, od jeho prvého zverejnenia v registri.
Cieľom tohto ustanovenia je transparentným spôsobom preukázať, či znenie uvedené v registri je pôvodným znením alebo je to znenie nové, zaslané následne po jeho prvom zverejnení. Pôjde opäť o sprehľadnenie registra. 
 
K § 5
            Ustanovenie upravuje postup povinnej osoby podľa nariadenia vlády pred prvým zaslaním zmluvy alebo informácie do registra. V praxi to znamená, že každá povinná osoba sa registruje len raz, a to keď jej prvýkrát vznikne povinnosť zverejniť zmluvu alebo informáciu v registri. Na základe tejto registrácie jej Úrad vlády SR pridelí prihlasovacie údaje. Ak je povinná osoba registrovaná na účely zaslania zmluvy v registri, je súčasne registrovaná aj na účely zaslania informácie v registri. 
 
K § 6
Cieľom ustanovenia je vyjadriť kontinuitu platnosti registrácie v registri vykonanej do 31. decembra 2011 tak, aby nevznikali pochybnosti o tom, či povinná osoba, ktorá už túto registráciu má, sa musí nanovo registrovať. 
 
K § 7
Nariadenie vlády nadobúda účinnosť súčasne so zákonom č. 382/2011 Z. z., ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov, to je 1. januára 2012.